विद्यालयको आठ कोठे पक्की भवन बन्दै
ताप्लेजुङको मिक्वाखोला गाउँपालिका –४ साँवास्थित साँवा माध्यमिक विद्यालयको पक्की भवन निर्माण हुनेभएको छ । एक अन्तर्राष्ट्रिय संस्था ह्युमन प्राक्टिस फाउन्डेसन (एचपीएफ) को आर्थिक सहयोगमा आठ कोठे पक्की भवन निर्माण हुने भएको हो ।
चन्द्र पन्दाकताप्लेजुङ, पुस ११ गते । ताप्लेजुङको मिक्वाखोला गाउँपालिका –४ साँवास्थित साँवा माध्यमिक विद्यालयको पक्की भवन निर्माण हुनेभएको छ । एक अन्तर्राष्ट्रिय संस्था ह्युमन प्राक्टिस फाउन्डेसन (एचपीएफ) को आर्थिक सहयोगमा आठ कोठे पक्की भवन निर्माण हुने भएको हो ।सो विद्यालयमा निर्माण हुने पक्की भवनको सोमबार मिक्वाखोला गाउँपालिकाका अध्यक्ष भक्तबहादुर कार्कीले शिलान्यास गर्नुभयो । गाउँपालिका अध्यक्ष कार्कीद्वारा पक्की भवनको शिलान्यास भएसँगै निर्माण कार्य सुरु भएको विद्यालयले जनाएको छ । विद्यालयको पक्की भवन कुल ९० लाख ६५ हजार ४०४ रुपियाँको लागतमा निर्माण हुन लागेको हो । कुल लागत रकमको ६२ प्रतिशत अर्थात् ५६ लाख ३२ हजार २७४ रुपियाँ एचपीएफको सहयोग र ३८ प्रतिशत अर्थात् ३४ लाख ३३ हजार १३० रुपियाँ विद्यालयले व्यवस्थापन गर्ने भएको छ ।विद्यालयले व्यवस्थापन गर्नुपर्ने रकम भने गाउँपालिकाले उपलब्ध गराउने भएको पालिका अध्यक्ष कार्कीका स्वकीय सचिव घनेन्द्र थापाले जानकारी दिनुभयो । थापाका अनुसार एक रोपनी क्षेत्रफल बराबरको जग्गामा उक्त भवन निर्माण हुन लागेको हो । भवन निर्माणका लागि जग्गा स्थानीय सञ्जयकुमार लिम्बू, धनवीर लिम्बू र सिंहराज लिम्बूले निःशुल्क उपलब्ध गराउनुभएको हो ।यता, भवन शिलान्यास कार्यक्रममा गाउँपालिका उपाध्यक्ष डण्डु लामा, वडा ४ र ५ का वडाध्यक्ष क्रमशः सदनकुमार लिम्बू र ग्यान्जे शेर्पा, विद्यालय व्यवस्थापन समितिका अध्यक्ष रामकुमार साँवा लगायतको उपस्थिति रहेको थियो । विद्यालयका अनुसार पक्की भवन आउँदो चैत मसान्तभित्र निर्माण सम्पन्न गर्ने भनिएको छ ।